svātdĪna, 18. septembris
PYRMAIS LASEJUMS
Am 8, 4-7
Dīvs strōpeis tryuceigū apspīdējus.
LASEJUMS NU PRAVĪŠA AMOSA GRŌMOTAS
Klausitēs tū, jyus, kas apspīžat nabogu
un līkat paneikt zemes tryuceigajim ļaudim, saceidami: «Kod gon jaunais mēness
byus pōri, un mes varēsim pōrdūt preces? Un sabats, un mes atvērsim labeibas orūdus?
Mes samozynōsim māru, paaugstynōsim sikļa cenu un vyltōsim svorus, lai nūpērktu
tryuceigū par sudobru un nabogu – par sandaļu pōri, un mes pōrdūsim labeibas
palovas.» Kungs zvērēja pi Jākuba slaves: «Nimyužam es naaizmērsšu vysus jū
dorbus!»
Tys ir Dīva vōrds.
PSALME 113 (112)
Refrens: Dīvs
apžāloj nabogus. (R. sal. 7)
1 Teicit,
Kunga kolpi,
teicit Kunga vōrdu!
2 Lai
Kunga vōrds ir slaveits
nu šō laika un myužam!
Refrens
4 Kungs
ir paaugstynōts pōri vysom tautom,
pōri dabasim ir jō gūdeiba.
5 Kas
ir kai Kungs, myusu Dīvs,
kurs augstumūs dzeivoj
6 un nūsarauga
uz leju:
uz dabasim un uz zemi?
Refrens
7 Tryuceigū
jys pīceļ nu puteklim
un nabogu paceļ nu māslim,
8 lai jū
pasādynōtu ar lelveirim,
ar sovas tautas lelveirim.
Refrens
ŪTRAIS LASEJUMS
1 Tim 2, 1-8
Kūpeiga lyugšona par vysim ļaudim.
LASEJUMS NU SVĀTŌ APOSTOLA PŌVULA PYRMŌS VĒSTULES TIMOTEJAM
Meilais:
Vyspyrms es lyudzu, lai lyugumi, lyugšonas,
aizlyugumi, pateiceibas dīvkolpōjumi tyktu nūturāti par vysim cylvākim: par vaļdnīkim
un vysim, kas ir pi varas, ka mes varātu dzeivōt klusu un mīreigu dzeivi vysā dīvbejeibā
un škeisteibā. Tei ir loba un pateikama līta myusu Pesteitōja, Dīva, prīškā,
kurs grib, lai vysi cylvāki byutu atpesteiti un aizītu leidz patīseibas pazeišonai.
Jo Dīvs ir vīns un vīns ir Dīva un cylvāku Vydutōjs cylvāks – Jezus Kristus,
kas pats sevi atdeve kai izpērkšonas moksu par vysim: kai līceibu eistajā laikā.
Tōs dēļ es asu īcalts par sludynōtōju un apostolu – es patīseibu soku, namaloju
– par pogōnu mōceitōju ticeibā un patīseibā. Tōpēc es grybu, lai veirīši lyudzās
kotrā vītā, pacaldami teiras rūkas, bez dusmem un streidim.
Tys ir Dīva vōrds.
PYRMSEVANGELIJA DZĪDŌJUMS
2 Kor 8, 9
Alleluja.
Jezus Kristus, byudams bogōts, jyusu dēļ
ir klivis nabogs,
lai ar sovu nabadzeibu jyusus dareitu
bogōtus.
Alleluja.
EVANGELIJS
Lk 16, 1-13
Leidzeiba par nakrītnū pōrvaļdnīku.
LASEJUMS NU JEZUS KRISTUS EVANGELIJA, KŪ UZRAKSTEJIS SVĀTAIS
LUKASS
Tymā laikā Jezus saceja sovim mōceklim:
«Beja kaids bogōts cylvāks, kuram beja pōrvaļdnīks.
Tys tyka apsyudzāts jō prīškā, ka tys izškērdejūt jō montu. Un jys tū pasauce
un tam saceja: «Kōpēc es tū dzēržu par tevi? Dūd nūrēkinu par tovu pōrvaļdeišonu,
jo tu vairs navarēsi byut pōrvaļdnīks.» Bet porvaļdnīks pats sevī saceja: «Kū
lai es īsōcu, tōdēļ ka kungs atjam nu manis pōrvaļdeišonu? Rakt es naspēju, ubogōt
maņ ir kauns. Es zynu, kū dareišu, lai tod, kod byušu atcalts nu pōrvaļdeišonas,
ļaudis mani uzjimtu sovōs mōjōs.» Un tai jys, pasaucis pa vīnam sova kunga porōdnīkus,
jautōja pyrmajam: «Cik tu esi munam kungam porōdā?» Tys atbiļdēja: «Symts mucu
eļļas.» Un jys tam saceja: «Jem sovu porōdzeimi un, tyuleņ apsasēdis, roksti: pīcdesmit».
Tod cytam jys saceja: «Bet cik tu esi porōdā?» Tys atbiļdēja: «Symts māru kvīšu».
Jys tam saceja: «Jem sovu porōdzeimi un roksti: ostoņdesmit». Un kungs uzslavēja
nakrītnū pōrvaļdnīku, ka jys beja gudri reikōjīs, jo šō pasauļa bārni atteiceibōs
ar sev leidzeigim ir atjauteigōki par gaismas bārnim. Ari es jums soku: «Īgyustit
sev draugus ar nakrītnū mamonu, lai tod, kod vyss byus beidzīs, jyus tyktu
uzjimti myužeigajōs nūmetnēs. Kas ir uzticeigs vysmozōkajā, ari lelā lītā ir
uzticeigs: un kas ir nakrītns mozā lītā, tys nakrītns ir ari lelajā. Taitod, jo
jyus nakrītnōs mamonas lītōs bejot nauzticeigi, kas tod jums uzticēs patīsūs
lobumus? Un jo svešajā nabejot uzticeigi, kas tod jums dūs jyusejū? Nivīns
kolps navar divim kungim kolpōt: jo jys vai nu vīnu īneiss un ūtru mīļōs, vai vīnam
pīsakers un ūtru panycynōs. Jyus navarit kolpōt Dīvam un mamonai.»
Tys ir Kunga vōrds.
ltg_Latn ltg_Latn ltz_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn nso_Latn ltg_Latn mlt_Latn gle_Latn ltg_Latn ltg_Latn lvs_Latn ltg_Latn ltg_Latn kab_Latn lvs_Latn ltg_Latn ltg_Latn lvs_Latn ltg_Latn ltg_Latn lvs_Latn ltg_Latn lvs_Latn kab_Latn ltg_Latn ltg_Latn ltg_Latn ltg_Latn lvs_Latn ltg_Latn kab_Latn ltg_Latn kmr_Latn ltg_Latn ltg_Latn fra_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn nno_Latn dzo_Tibt ltg_Latn ltg_Latn ltg_Latn sun_Latn dzo_Tibt afr_Latn est_Latn ltg_Latn ltg_Latn lua_Latn ltg_Latn ltg_Latn ltg_Latn ltg_Latn ltg_Latn lvs_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn